## Odluka o neposrednim porezima Općine Županja

### NN 85/1993 (21.9.1993.), Odluka o neposrednim porezima Općine Županja

# VLADA REPUBLIKE HRVATSKE

Na temelju članka 2. stavaka 2. i 3. Uredbe o privremenom financiranju
jedinica lokalne samouprave i uprave ("Narodne novine", broj
22/93 i 42/93), Vlada Republike Hrvatske je na sjednici održanoj 14. rujna
1993, donijela

## ODLUKU

### o neposrednim porezima Općine Županja

I. OPĆE ODREDBE

Članak 1.

Neposredni porezi na području Općine Županja plaćaju se prema Zakonu
o neposrednim porezima, ovoj Odluci i prema propisima donesenim na temelju
Zakona i ove Odluke.

II. VRSTE POREZA

Članak 2.

Na području Općine Županja plaćaju se sljedeći porezi:

1. porez na dobit,

2. porez iz plaća,

3. porez na prihod od poljoprivredne djelatnosti,

4. porez na prihod od autorskih prava, patenata i tehničkih unapređenja,

5. porez na prihod od imovine,

6. porez na nasljedstva i darove,

7. porez iz ukupnog prihoda građana

III. POREZ NA DOBIT

Članak 3.

Porez na dobit u postotku od svakog pojedinačno ostvarenog bruto prihoda
plaćaju osobe koje povremeno obavljaju djelatnost pružanjem određenih usluga
po stopi od 30%.

Iznimno od stavka 1. ovog članka porez po stopi od 20% plaćaju:

1. prodavači novina, ako se bave samo prodajom novina za novinska poduzeća
i ako nisu s njima u radnom odnosu;

2. obalski i transportni radnici i druge osobe koje povremeno i pretežno
upotrebom tjelesne radne snage obavljaju poslove, kao što su čišćenje prostorija,
pranje radnih odijela i opreme, te slične poslove pravnim osobama, ako
nisu s njima u radnom odnosu;

3. osobe kojima je poljoprivreda osnovni izvor prihoda na prihode ostvarene
od obavljanja prijevozničke djelatnosti, prijevoza drva i obavljanja usluga
tovarnom stokom, poljoprivrednim strojevima i oruđima te motornim vozilima;

4. osobe koje ostvaruju prihode od iznajmljivanja zgrada za odmor, stambenih
prostorija ili plovnih objekata, pružanjem usluga prehrane turistima i
putnicima, te iznajmljivanje zemljišta za kampiranje preko turističkih
poduzeća iz oblasti ugostiteljstva i putem ostalih pravnih osoba, te iznajmljivanje
soba drugim pravnim osobama, te smještaj radnika koji obavljaju poslove
na terenu.

Ako pojedine osobe navedene u stavcima 1. i 2. ovog članka same plaćaju
doprinos za mirovinsko i invalidsko osiguranje, određeni postotak poreza
po odbitku umanjuje se za deset postotnih poena.

Porez prema stavcima 1. i 2. ovoga članka ne plaćaju:

1. osobe koje obavljaju fizičke poslove za pravne osobe iz oblasti arheoloških
istraživanja ako nisu s njima u radnom odnosu;

2. umirovljenici - stanari staračkih domova koji po programu radne terapije
izrađuju razne predmete iz materijala naručioca;

3. osobe koje prodaju otpatke pravnim osobama, ako nisu s njima u radnom
odnosu;

4. športaši, športski radnici i druge osobe koje obavljaju usluge društvenim
organizacijama i klubovima amaterskog športa (skupina 12042), ako nisu
s njima u radnom odnosu;

5. osobe koje povremeno, na temelju ugovora o radu obavljaju usluge
organima lokalne samouprave i uprave i državnim organima i drugim korisnicima
proračunskih sredstava.

Članak 4.

Porez na dobit u godišnjem paušalnom iznosu određuje se do iznosa dobivenog
primjenom stope poreza na dobit na iznos dvostruke godišnje prosječne plaće
u privredi Republike Hrvatske u godini koja prethodi razrezu poreza

Iznos dvostruke godišnje prosječne plaće u privredi Republike Hrvatske
utvrđuje se prema podacima Državnog zavoda za statistiku za prvih devet
mjeseci, uvećanim za procijenjeni rast plaća u posljednjem tromjesečju
godine koja prethodi razrezu poreza, a što će se utvrditi prema podacima
Državnog zavoda za makroekonomske analize i prognoze.

Članak 5.

Osnovica za obračun drugih obaveza za obveznike koji se oporezuju u
paušalnom iznosu utvrđuje se primjenom stope poreza na dobit za obveznike
koji porez plaćaju prema ostvarenoj dobiti.

Članak 6.

Porez na dobit u godišnjem paušalnom iznosu, osim osoba navedenih u
Zakonu o neposrednim porezima, plaćaju i osobe koje obavljaju djelatnost
kao sporedno zanimanje.

Osobe koje ostvaruju dobit obavljanjem sporednih djelatnosti u poljoprivredi
što nisu obuhvaćene katastarskim prihodom (uzgoj pćela i prodaja meda,
uzgoj peradi i svilenih buba, sakupljanje ljekovitog bilja i šumskih plodova
i drugo) oporezuje se u godišnjem paušalnom iznosu.

Članak 7.

Obveznici poreza koji se prema Zakonu o neposrednim porezima oporezuju
u godišnjem paušalnom iznosu kao i obveznici iz članaka 4. i 6. ove Odluke
za koje se utvrdi da su ostvarili dobit što premašuje dvostruki godišnji
iznos prosječne plaće u privredi Republike Hrvatske u godini koja prethodi
razrezu poreza, plaćaju porez prema ostvarenoj dobiti.

Članak 8.

Služba društvenih prihoda utvrdit će za svakog pojedinog poreznog ili
grupu poreznih obveznika paušalni iznos poreza na dobit, ovisno o obimu
poslovanja, mjestu gdje se radnja nalazi, opremljenosti radnje, mogućnostima
privređivanja, broju zaposlenih radnika, kao i o ostalim okolnostima koje
utječu na ostvarivanje dobiti.

Članak 9.

Porez na dobit u paušalnom iznosu, utvrđen člankom 4. i 8. ove Odluke,
može se umanjiti u slučaju kada zbog bolesti ili drugih navedenih okolnosti
nezavisnih od volje poreznog obveznika, obveznik nije mogao ostvariti pretpostavljeni
ukupni prihod.

Članak 10.

Poreznim obveznicima koji plaćaju porez na dobit u godišnjem paušalnom
iznosu, paušalni iznos poreza usklađuje se s rastom prosječne neto plaće
radnika u gospodarstvu Hrvatske prema posljednjim podacima Zajedničkog
organa za praćenje, provođenje i tumačenje odredbi Općeg kolektivnog ugovora
za gospodarstvo.

IV. POREZ IZ PLAĆA RADNIKA

Članak 11.

Porez iz plaća radnika plaća se po stopi 8,70%.

V. POREZ NA PRIHOD OD POLJOPRIVREDNE DJELATNOSTI

Članak 12.

Porez na prihod od poljoprivredne djelatnosti ne plaća se na katastarski
prihod od 500 HRD.

Obveznik poreza koji na dan 1. siječnja godine za koju se razrezuje
porez ima navršenih 60 godina (muškarac), odnosno 55 (žena), a kojima je
poljoprivreda jedini izvor prihoda oslobađa se plaćanja poreza na prihod
od poljoprivredne djelatnosti ako katastarski prihod domaćinstva ne prelazi
vrijednost katastarskog prihoda po jednom hektaru oranice prve klase.

Članak 13.

Porez na ostvarenu dobit od poljoprivredne djelatnosti plaća obveznik
koji u toku godine ostvari prihod od te djelatnosti viši od iznosa dvostruke
godišnje prosječne plaće u privredi Republike Hrvatske u godini koja prethodi
razrezu poreza.

Članak 14.

U pogledu priznavanja troškova poslovanja obveznicima porez na ostvarenu
dobit od poljoprivredne djelatnosti primjenjuju se odgovarajuće odredbe
Zakona o neposrednim porezima

Članak 15.

Privremeno se oslobađaju poreza od poljoprivrede prihodi od zemljišta:

1. na kojima se zasade novi vinogradi isključivo s plemenitom lozom
i to:

a) na vinogradskom ili pjeskovitom tlu - za pet godina,

b) na kamenitom tlu ili živom pijesku - za deset godina;

2. na kojima se zasade novi voćnjaci i to:

a) ribizlom, malinom, kupinom, borovnicom ili sličnim voćkama - za tri
godine,

b) šljivom, breskvom, marelicom, višnjom, trešnjom, lješnjakom - za
deset godina,

c) jabukom, kruškom, drugim plemenitim voćkama - za osam godina,

d) orahom za deset godina;

3. koja se pošume po uputi i pod nadzorom organa nadležnog za poslove
šumarstva i to:

a) bagremom, kanadskom topolom i šumom niskog uzgoja - za deset godina,

b) šumom visokog uzgoja - za dvadeset godina.

Članak 16.

Porez na prihod od poljoprivredne djelatnosti plaćaju obveznici tog
poreza:

1. fizičke osobe na katastarski prihod (osnovicu) 15%

2. fizičke osobe na ostvarenu dobit 20%

VI. POREZ NA PRIHOD OD IMOVINE

Članak 17.

Iznos zakupnine odnosno najamnine ostvaren davanjem u zakup, odnosno
u najam zgrada, dijelova zgrada i drugih građevinskih objekata umanjuje
se za troškove održavanja i upravljanja zgradom i to:

1. za zgrade, odnosno za stanove - 30% od iznosa najamnine,

2. za poslovne prostorije - 15% od zakupnine.

Jednogodišnja amortizacija za zgrade, odnosno stanove određuje se -
10% od najamnine, a za poslovne prostorije - 5% od zakupnine. Za pokretne
stvari amortizacija se obračunava prema odredbama Zakona o amortizaciji.

Čtanak 18.

Ako su troškovi održavanja zgrade, stana, odnosno poslovnog prostora
veći od propisanih člankom 17. Odluke priznaju se u stvarnom isplaćenom
iznosu pod uvjetom da su bili potrebni i dokazani odgovarajućom dokumentacijom.

Članak 19.

Porez na prihod od imovine za stambene zgrade, stanove i poslovne prostorije
ne plaćaju obveznici tog poreza:

1. koji primaju stalnu socijalnu pomoć,

2. koji nemaju članova uže obitelji sposobnih za privređivanje, ako
im mjesečni prihod iz svih izvora prihoda ne prelazi po članu uže obitelji,
minimalnu plaću objavljenu u "Narodnim novinama", za tromjesečje
koje neposredno prethodi razrezu ovog vida poreza,

3. koji ostvare prihod izdavanjem u najam stanova u zgradama starijim
od 100 godina.

Članak 20.

Porez na prihod od imovine, prema ostvarenom prihodu plaćaju obveznici
tog poreza i to:

- 30% od prihoda ostvarenog izdavanjem u najam zgrada, odnosno stanova,

- 30% od prihoda ostvarenog izdavanjem u zakup poslovnog prostora,

- 20% od prihoda ostvarenog izdavanjem u zakup, odnosno najam pokretnih
stvari.

Članak 21.

Na prihod ostvaren izdavanjem namještenih soba i dijela stana podstanarima
porez na prihod od imovine plaća se u paušalnom iznosu.

U slučaju prestanka izdavanja namještenih soba i dijela stana podstanarima,
u toku godine, na zahtjev obveznika otpisat će se razmjerni dio poreza
u paušalnom iznosu koji otpada na vrijeme od prvog idućeg mjeseca po prestanku
izdavanja do kraja godine, pod uvjetom da je zahtjev podnesen najkasnije
u roku od osam dana nakon prestanka izdavanja. U protivnom otpis će se
izvršiti od prvog idućeg mjeseca nakon podnošenja zahtjeva.

Ne smatra se prestanak izdavanja u slučajevima kada djeca i studenti
za vrijeme školskog raspusta, privremeno odlaze kućama i ponovno se vraćaju
u isti stan početkom školske godine

U slučaju izdavanja namještenih soba i dijela stana podstanarima na
naprijed određeno vrijeme u godini, porez se razrezuje u godišnjem paušalnom
iznosu prema mjesečnom bruto prihodu i smanjuje razmjerno vremenu u kojem
je prihod ostvaren.

Porez na prihod od imovine od prihoda ostvarenog izdavanjem namještenih
soba i dijela stana podstanarima, ne plaćaju osobe koje primaju socijalnu
pomoć, kao i osobe koje nemaju članova uže obitelji sposobnih za privređivanje,
ako im mjesečni prihod iz svih izvora prihoda ne prelazi, po članu uže
obitelji, minimalnu plaću objavljenu u "Narodnim novinama" za
tromjesečje koje neposredno prethodi razrezu ovog vida poreza.

Članak 22.

Porez na prihod od imovine od prihoda ostvarenog izdavanjem namještenih
soba i dijelova stana podstanarima plaćaju obveznici tog poreza u paušalnom
iznosu i to po stopi od 20% na mjesečni prihod.

Članak 23.

Suglasno članku 72. Zakona o neposrednim porezima, poslovni prostor
razvrstava se u dvije zone s utvrđenom cijenom najma po m2 i to:

- prva zona poslovnog prostora obuhvaća prostor grada i to 500 m od
centra uz cijenu u "dinarskoj protuvrijednosti 6 DEM po m2" mjesečno,

- druga zona obuhvaća ostali dio grada i sela uz cijenu "u dinarskoj
protuvrijednosti 4 DEM po m2" mjesečno.

Za zakup skladišnog prostora u svim zonama obraćunava se 40% od propisane
cijene.

VII. POREZ NA NASLJEDSTVA I DAROVE

Članak 24.

Porez na nasljedstva i darove plaćaju obveznici tog poreza po sljedećim
stopama i to:

```
Na poreznu osnovicu             Preci,          Djeca           Ostali          Pravne
preko           do              braća i         braće i         srodnici        osobe i
hrvatskih dinara                sestre          sestara                         nesrodnici
                                        plaćaju porez po stopi od %
1               2               3               4               5               6
                20.000.000      5               7               9               12
20.000.000      40.000.000      7               9               11              14
40.000.000      60.000.000      9               11              13              16
60.000.000      80.000.000      11              13              15              18
80.000.000      100.000.000     13              15              17              20
100.000.000                     15              18              21              25

```

VIII. POSTUPAK ZA UTVRĐIVANJEINAPLATU POREZA

Članak 25.

Porez iz ukupnog prihoda građana kao i porez koji se razrezuje jednokratno
(porez na nasljedstva i darove i slično) plaća se u roku 30 dana nakon
uručenja rješenja.

U roku iz stavka 1. ovog članka plaća se i razlika izmedu uplaćene akontacije
i poreza razrezanog za odnosnu godinu.

Članak 26.

Porez na dobit u godišnjem paušalnom iznosu plaća se u tromjesečnim
rokovima.

Ako Služba društvenih prihoda utvrdi rješenjem poreznu obvezu fizičkoj
osobi koja plaća porez na dobit razlika izmedu uplaćene akontacije i razrezanog
poreza prema rješenju plaća se u roku 15 dana nakon uručenja rješenja.

Porezi građana što se utvrđuju u godišnjem iznosu, osim poreza iz ukupnog
prihoda građana, dospijevaju za plaćanje početkom svakog tromjesečja u
jednakim obrocima i moraju se platiti do polovice tromjesečja u tekućoj
godini i to:

1. za prvo tromjesečje do 15. veljače,

2. za drugo tromjesečje do 15. svibnja,

3. za treće tromjesečje do 15. kolovoza,

4. za četvrto tromjesečje do 15. studenoga.

Iznimno ako godišnje zaduženje poreza iz stavka 2. ovog članka nije
veće od 6.000 HRD porez se plaća odjednom najkasnije do 15. svibnja, a
ako je zaduženje veće od 6.000 HRD, a manje od 12.000 HRD porez se plaća
u dva obroka i to prvi obrok najkasnije do 15. svibnja, a drugi najkasnije
do 15. studenoga tekuće godine.

Razlika između uplaćene akontacije i razrezanog poreza plaća se u roku
od 15 dana nakon uručenja rješenja o razrezu.

Članak 27.

Služba društvenih prihoda može od poreznog dužnika preuzeti u državno
vlasništvo nekretnine koje porezni dužnik pismeno ponudi radi otplate dužnog
poreza.

Vrijednost nekretnine utvrđuje se komisijskom procjenom, prema tržnim
cijenama u času preuzimanja.

IX. PRIJELAZNE I ZAVRŠNE ODREDBE

Članak 28.

Stupanjem na snagu ove Odluke prestaje vrijediti Odluka o neposrednim
porezima (Službeni vjesnik Općine Županja, broj 3/91, 8/91, 10/91 i 5/92).

Članak 29.

Ova Odluka objavit će se u Službenom vjesniku Županije Vukovarsko-srijemske.

Članak 30.

Ova Odluka primjerijuje se od dana stupanja na snagu do 31 prosinca
1993. godine.

Članak 31.

Ova Odluka stupa na snagu danom objave u "Narodnim novinama".

Klasa: 410-01/93-01/05

Urbroj: 5030105-93-52

Zagreb, 14. rujna 1993.

Predsjednik

**Nikica Valentić, v. r.**

Odluka, NN 85/1993-1678
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)